b'\n_START_ARTICLE_\nKulttuuriluotsit\n_START_SECTION_\nKulttuuriluotsin tilaaminen\n_START_PARAGRAPH_\nKulttuuriluotsin tilaaminen on kaikkialla k\xc3\xa4ytt\xc3\xa4jille maksutonta. Kulttuuriluotsin voi pyyt\xc3\xa4\xc3\xa4 seurakseen niin museoihin, n\xc3\xa4yttelyihin, teattereihin, konsertteihin kuin kulttuurik\xc3\xa4velyillekin. Luotsit k\xc3\xa4yv\xc3\xa4t ennen teht\xc3\xa4v\xc3\xa4\xc3\xa4n astumistaan koulutuksen. Luotsit ovat eri ik\xc3\xa4isi\xc3\xa4 ja tulevat eri taustoista, mutta heit\xc3\xa4 yhdist\xc3\xa4\xc3\xa4 halu tehd\xc3\xa4 vapaaehtoisty\xc3\xb6t\xc3\xa4 ja kiinnostus taide -ja kulttuuritapahtumiin. Luotseissa on muun muassa taide- ja kulttuurialan sek\xc3\xa4 sosiaali- ja terveysalan ammattilaisia, opiskelijoita, opettajia, el\xc3\xa4kel\xc3\xa4isi\xc3\xa4, erityisryhmien ja j\xc3\xa4rjest\xc3\xb6jen edustajia sek\xc3\xa4 palvelualojen ja asukasyhdistysten toimijoita. _NEWLINE_Kulttuuriluotsi tilataan yleens\xc3\xa4 kulttuuriluotsikoordinaattorilta, joka v\xc3\xa4litt\xc3\xa4\xc3\xa4 kulttuuriluotsikeikan sopivalle luotsille. V\xc3\xa4lityksess\xc3\xa4 otetaan huomioon esimerkiksi se, mihin kohteeseen luotsattavat haluavat menn\xc3\xa4 ja mit\xc3\xa4 toiveita luotsattavilla on luotsaukseen liittyen. Luotsattavat voivat pyyt\xc3\xa4\xc3\xa4 kulttuuriluotsin tiettyyn ennalta valittuun paikkaan tai kysy\xc3\xa4 vinkkej\xc3\xa4 ajankohtaisista ja mielenkiintoisista kohteista ja n\xc3\xa4yttelyist\xc3\xa4.  Joillekin luotseille on muodostunut my\xc3\xb6s omia sidosryhmi\xc3\xa4, joita he luotsaavat oma-aloitteisesti luotsitilausten lis\xc3\xa4ksi. _NEWLINE_Joillakin paikkakunnilla kulttuuriluotsipalvelu on kohdennettu tietyille ryhmille. Esimerkiksi Kuopiossa luotsien asiakkaita ovat vain ik\xc3\xa4ihmiset, kun taas Jyv\xc3\xa4skyl\xc3\xa4ss\xc3\xa4 ja Tampereella kuka tahansa t\xc3\xa4ysi-ik\xc3\xa4inen voi pyyt\xc3\xa4\xc3\xa4 luotsia seurakseen kulttuurik\xc3\xa4ynnille. Luotsin tuesta voi olla erityisesti hy\xc3\xb6ty\xc3\xa4 ik\xc3\xa4ihmisten lis\xc3\xa4ksi yksin\xc3\xa4isille, ensimm\xc3\xa4ist\xc3\xa4 kertaa kulttuurikohteeseen l\xc3\xa4hteville, uuteen kaupunkiin muuttaneelle, maahanmuuttajille, pitk\xc3\xa4aikaissairaille, aisti- ja liikuntarajoitteisille tai p\xc3\xa4ihde- ja mielenterveyskuntoutujille.   _NEWLINE_Se, kuinka isoja ryhmi\xc3\xa4 luotsit luotsaavat, vaihtelee paikkakunnittain. Joillakin paikkakunnilla luotsit luotsaavat kerrallaan vain yht\xc3\xa4 henkil\xc3\xb6\xc3\xa4, kun taas toisilla paikkakunnilla yhden luotsin luotsattavana voi olla kerrallaan 4-5 tai jopa 10 luotsattavaa. My\xc3\xb6s se, miten luotsikeikka k\xc3\xa4yt\xc3\xa4nn\xc3\xb6ss\xc3\xa4 j\xc3\xa4rjestyy, vaihtelee. Yleens\xc3\xa4 luotsi ja luotsattava tapaavat kohteessa, mutta joillakin paikkakunnilla, kuten esimerkiksi Jyv\xc3\xa4skyl\xc3\xa4ss\xc3\xa4 ja Kuopiossa, luotsi voi toisinaan hakea luotsattavan kotoa kulttuurin pariin ja saattaa h\xc3\xa4net sen j\xc3\xa4lkeen takaisin kotiin. Toisinaan kulttuuri voi tulla my\xc3\xb6s luokse: joillakin paikkakunnilla luotsit tuovat kulttuuria esimerkiksi laitosasujien arkeen muun muassa pienten, kuljetettavien matkalaukkun\xc3\xa4yttelyiden avulla.\n_START_SECTION_\nKulttuuriluotsitoiminnan tavoitteet\n_START_PARAGRAPH_\nToiminnalla pyrit\xc3\xa4\xc3\xa4n edist\xc3\xa4m\xc3\xa4\xc3\xa4n etenkin syrj\xc3\xa4ytymisvaarassa olevien ihmisten hyvinvointia parantamalla heid\xc3\xa4n mahdollisuuksiaan osallistua kulttuuritoimintaan. Toiminnalla voidaan  tukea my\xc3\xb6s tasa-arvoisuutta, yhteis\xc3\xb6llisyytt\xc3\xa4 ja osallisuutta kulttuuriin._NEWLINE_Kulttuuriluotsitoiminta lis\xc3\xa4\xc3\xa4 mukana olevien kulttuurilaitosten tunnettavuutta, tietoisuutta niiden tekem\xc3\xa4st\xc3\xa4 ty\xc3\xb6st\xc3\xa4 sek\xc3\xa4 tuo uusia k\xc3\xa4vij\xc3\xb6it\xc3\xa4, etenkin aiemmin huonosti tavoitetuista asiakasryhmist\xc3\xa4. Kulttuuriluotsitoiminnalla voidaan my\xc3\xb6s edist\xc3\xa4\xc3\xa4 kulttuurikohteen saavutettavuuden kokonaisvaltaista huomioimista sek\xc3\xa4 viesti\xc3\xa4 kulttuuririlaitosten yhteiskuntavastuusta._NEWLINE_Luotsitoiminta perustuu vapaaehtoisuuteen, joka tarkoittaa sit\xc3\xa4, ett\xc3\xa4 jokainen luotsi toimii omien voimavarojensa ja aikataulujensa puitteissa. Toiminnalla halutaan edist\xc3\xa4\xc3\xa4 my\xc3\xb6s kulttuuriluotsien oman el\xc3\xa4m\xc3\xa4n hallintaa, hyvinvointia, aktiivista el\xc3\xa4m\xc3\xa4ntapaa, yhteis\xc3\xb6llisyytt\xc3\xa4, osallistumista ja osallisuutta. Lis\xc3\xa4ksi mielek\xc3\xa4s vapaaehtoisty\xc3\xb6 kulttuurin parissa luo luotseille tunteen omasta tarpeellisuudesta ja antaa sis\xc3\xa4lt\xc3\xb6\xc3\xa4 eri el\xc3\xa4m\xc3\xa4nvaiheisiin.\n_START_SECTION_\nToiminnan taustaa\n_START_PARAGRAPH_\nAjatus kulttuuriluotseista syntyi Jyv\xc3\xa4skyl\xc3\xa4n taidemuseossa vuonna 2006. Taustalla olivat Esteet\xc3\xb6n museo- ja Avoin museo -hankkeet, joiden aikana alueen museoiden saavutettavuutta parannettiin. Tuolloin Jyv\xc3\xa4skyl\xc3\xa4n taidemuseon museolehtori Sirpa Turpeinen keksi idean kulttuuriluotsista, vapaaehtoisesta kulttuuritarjontaan tutustuttavasta vertaisohjaajasta. Kulttuurin saavutettavuutta edist\xc3\xa4vien projektien tueksi \xe2\x80\x9dtarvittiin joku tuomaan asiakkaat kulttuuripalveluiden luokse k\xc3\xa4dest\xc3\xa4 pit\xc3\xa4en\xe2\x80\x9d. _NEWLINE_Kulttuuriluotsitoiminta ideoitiin laajentamaan museoiden ja kulttuurikohteiden asiakaskuntaa, mutta my\xc3\xb6s vastaamaan kulttuurista kiinnostuneiden vapaaehtoisten tarpeisiin mielenkiintoisesta vapaa-ajantoiminnasta. N\xc3\xa4in kulttuuri- ja taidetoiminnasta kiinnostuneista vapaaehtoisista syntyi tiedonv\xc3\xa4litt\xc3\xa4ji\xc3\xa4 kulttuuriluotsikohteiden, erilaisisten yhdistysten ja asiakkaiden v\xc3\xa4lill\xc3\xa4._NEWLINE_Aloitusvuosien j\xc3\xa4lkeen hyv\xc3\xa4ksi ja toimivaksi todettu palvelumalli on laajentunut valtakunnalliseksi projektiksi. Etenkin 2010- luvun aikana uusia luotsipaikkakuntia on syntynyt runsaasti ja kulttuuriluotsitoimijoiden verkosto k\xc3\xa4sitt\xc3\xa4\xc3\xa4 jo yli 20 paikkakuntaa.    _NEWLINE_Tampereen kaupungin Kulttuurikasvatusyksikk\xc3\xb6 TAITE on saanut kulttuuriluotsitoiminnan kansallisen koordinaatioon sek\xc3\xa4 toiminnan kehitt\xc3\xa4miseen ja edist\xc3\xa4miseen avustusta opetus- ja kulttuuriministeri\xc3\xb6lt\xc3\xa4 ajalle 09/2017- 03/2018. Hankkeessa pyrit\xc3\xa4\xc3\xa4n vakiinnuttamaan toimintaa toimijoiden keskin\xc3\xa4ist\xc3\xa4 yhteisty\xc3\xb6t\xc3\xa4 vahvistamalla ja verkostoa rakentamalla. Hankkeessa muun muassa levitet\xc3\xa4\xc3\xa4n toimivia k\xc3\xa4yt\xc3\xa4nt\xc3\xb6j\xc3\xa4, tuotetaan ty\xc3\xb6kaluja ja edistet\xc3\xa4\xc3\xa4n kulttuuriluotsitoiminnan n\xc3\xa4kyvyytt\xc3\xa4. Hanke toteutetaan yhteisty\xc3\xb6ss\xc3\xa4 TAITEn, eri paikkakuntien vapaaehtoistoiminnan koordinaattoreiden, Kansalaisareena RY:n ja Kulttuuria kaikille -palvelun kanssa.\n_START_SECTION_\nPalkinnot\n_START_PARAGRAPH_\nMuseopedagoginen yhdistys Pedaali ry my\xc3\xb6nsi Jyv\xc3\xa4skyl\xc3\xa4n kulttuuriluotsitoiminnalle vuonna 2009 Vuoden museopedagoginen teko 09 -palkinnon. Tiedotteessaan Pedaali ry perusteli valintaansa luotsien tekem\xc3\xa4st\xc3\xa4 uraa uurtavasta ty\xc3\xb6st\xc3\xa4, jonka avulla he tekev\xc3\xa4t "museoita saavutettavaksi ja toimivat esimerkkein\xc3\xa4 kulttuurin merkityksen ymm\xc3\xa4rt\xc3\xa4vist\xc3\xa4 aktiivisista kansalaisista"._NEWLINE_Vuonna 2014 Nordiskt-baltiskt centrum f\xc3\xb6r l\xc3\xa4rande genom kulturarvmy\xc3\xb6nsi Jyv\xc3\xa4skyl\xc3\xa4n kaupungin kulttuuriluotseille pohjoismaisen kulttuurikasvatuspalkinnon. Palkintoraati perustelee valintaansa muun muassa sill\xc3\xa4, ett\xc3\xa4 Jyv\xc3\xa4skyl\xc3\xa4n kaupungin kulttuuriluotsitoiminta on vuodesta 2006 parantanut kulttuurin saavutettavuutta erityisesti sellaisille ryhmille, joille osallistuminen olisi muuten vaikeaa. Palkinto on 25 000 Ruotsin kruunun suuruinen.\n_START_SECTION_\nKulttuuriluotsikoulutus\n_START_PARAGRAPH_\nJokaisella paikkakunnalla alueen kulttuuriluotsikoordinaattori vastaa luotsien kouluttamisesta yhteisty\xc3\xb6ss\xc3\xa4 luotsikohteiden kanssa. Kaupungista ja toimintamallista riippuen koulutusmuodot ja koulutuksen kesto vaihtelevat. Peruskoulutusten lis\xc3\xa4ksi kulttuuriluotseille j\xc3\xa4rjestet\xc3\xa4\xc3\xa4n jatkokoulutusta, joihin sis\xc3\xa4ltyy esimerkiksi toisiin kulttuurikohteisiin tutustumista, luentoja ja n\xc3\xa4yttelyiden esittelyj\xc3\xa4. Jatkokoulutusaiheet vaihtelevat luotsien omien pyynt\xc3\xb6jen ja tarpeiden mukaan._NEWLINE_Kulttuuriluotsikoulutus on luotseille maksutonta ja koulutuksessa vapaaehtoiset tutustutetaan eri kulttuurikohteisiin ja niiden tarjontaan mm. vierailujen ja ty\xc3\xb6pajojen avulla. Kurssiluontoisen koulutuksen aikana kulttuuriluotseja opastetaan my\xc3\xb6s itsen\xc3\xa4iseen tiedonhakuun ja heille voidaan antaa vinkkej\xc3\xa4 ryhm\xc3\xa4n kanssa toimimiseen. Kouluttajina toimivat kohteiden edustajat, jotka perehdytt\xc3\xa4v\xc3\xa4t kulttuuriluotsit kohteen toimintaan opastusten aikana. Koulutuksen organisoinnista ja luotsien v\xc3\xa4lityksest\xc3\xa4 vastaa kulttuuriluotsikoordinaattori._NEWLINE_Kulttuuriluotseille jaetaan koulutuksissa saatavan tiedon tueksi usein my\xc3\xb6s kirjalliset oppaat, joissa kerrotaan mukana olevien kohteiden perustiedot (historia, nykyinen toiminta, erityispalvelut, yhteystiedot) sek\xc3\xa4 k\xc3\xa4yt\xc3\xa4nn\xc3\xb6n neuvoja luotsina toimiseen. Tutustumisk\xc3\xa4yntien tiheys ja kesto vaihtelevat kaupungeittain. Kunkin koulutuksen lopussa kuitenkin j\xc3\xa4rjestet\xc3\xa4\xc3\xa4n p\xc3\xa4\xc3\xa4t\xc3\xb6stilaisuus, johon kuuluu koulutuksen yhteenvetoa, kehitt\xc3\xa4miskeskustelua sek\xc3\xa4 keskustelua vapaaehtois- ja vertaistoiminnasta tai muista osallistujien pyyt\xc3\xa4mist\xc3\xa4 aiheista.'